কিন্তু বাঙালি এমনই বিস্মিৃতিপ্রবণ জাতি যে, ২১শের এই প্রথম কবিতার স্রষ্টাকে আমরা প্রায় ভুলতেই বসেছি। আজ তাঁর জন্মের ৯২তম দিবস। ৮১ বছরের জীবনে এই কবিতাটি ছাড়াও তিনি আরো অনেককিছু রচনা করে গেছেন। কবিতা, প্রবন্ধ, নাটক, ছোটদের রচনা প্রভৃতি। কিন্তু আমরা তাঁকে তেমনভাবে মনে রাখিনি। শুধু যখন ইতিহাসের পাতা উল্টে দেখার প্রয়োজন হয়, তখন দেখে কুম্ভিরাশ্রু বর্ষণ করি। কিন্তু ইতিহাসের লিখন এমনি যে, ইতিহাসের সত্যকে ভুলে যেতে চাইলেও তা ভুলে যাওয়া সম্ভব নয়। কালচক্রে ইতিহাসের অনিবার্য উপাদান তার নিজের জায়গাটি নিজেই ঠিক করে নেয়। মাহবুবউল আলম চৌধুরীর ক্ষেত্রেও তাই ঘটেছে। তিনি আজ আমাদের মধ্যে নেই। তাই আজ তাঁর ৯২তম জন্মদিবসে আমি তাঁকে শ্রদ্ধার সঙ্গে স্মরণ করি। একই সঙ্গে অভিনন্দন জানাই ‘বঙ্গবন্ধু আবৃত্তি পরিষদ’কে, যারা মাহবুবউল আলম চৌধুরীকে নিয়ে ‘স্মরণে-বরণে/কথা-কবিতা-গানে’ শীর্ষক অনুষ্ঠানের আয়োজন করে তাঁর স্মৃতিকে স্মরণীয় করে রাখার উদ্যোগ গ্রহণ করেছেন।